Wag skiet sy toesighouerDie wag is kort ná die voorval in hegtenis geneem. (Foto: Verskaf) Die polisie het Donderdagoggend ŉ veiligheidswag in hegtenis geneem vir poging tot moord op sy toesighouer in Ellies Industry in Selby, Johannesburg. Die 46-jarige man het na bewering die 36-jarige toesighouer met sy gelisensieerde vuurwapen een keer in sy arm geskiet. Hy het altesaam drie skote afgevuur. Hulp is ontbied en die slagoffer is na die naaste hospitaal gehaas. Die verdagte is in hegtenis geneem en daar is beslag gelê op die vuurwapen wat tydens die voorval gebruik is. Volgens kapt. Xoli Mbele, polisiewoordvoerder, is die motief vir die skietery nog nie bekend nie. “ŉ Ondersoek is aan die gang en die verdagte sal binnekort in die Johannesburg-landdroshof verskyn.”